P6_TA(2005)0304

Trgovanje z otroki v Gvatemali

Resolucija Evropskega parlamenta o Gvatemali

Evropski parlament,

- ob upoštevanju svojih prejšnjih resolucij o Gvatemali, zlasti tiste z dne 10. aprila 2003 [1],

- ob upoštevanju svoje trdne in stalne zavezanosti procesu miru in človekovim pravicam v Gvatemali;

- ob upoštevanju Haaške konvencije o zaščiti otrok in sodelovanju pri meddržavnih posvojitvah z dne 29. maja 1993;

- ob upoštevanju memoranduma o soglasju, ki sta ga podpisali vladi Gvatemale in Mehike z namenom reševanja težav s čezmejnim trgovanjem v tej regiji;

- ob upoštevanju sklepne listine XVII. medparlamentarne konference Evropske Unije in Latinske Amerike, ki je potekala od 14. do 16. junija 2005 v Limi;

- ob upoštevanju člena 115(5) svojega Poslovnika,

A. ob upoštevanju poročila posebne poročevalke Združenih narodov o prodaji otrok in trgovanju z njimi, ki navaja, da so gvatemalski zakoni o posvojitvah med najmanj strogimi v regiji, trgovanje z otroki pa ni opredeljeno niti kot kaznivo dejanje,

B. ker se v Gvatemali po podatkih službe zastopnika človekovih pravic trenutno pojavljajo kršitve, kot so prisilna nosečnost, nadomestno materinstvo, odvzem otrok zakonitim materam, poneverbe dokumentov, spremembe javnih registrov in delovanje skrivnih "jasli" kot tudi kršitve tistih, ki potrjujejo posvojitve ter porast števila mednarodnih agencij za posvojitve, ki ponujajo otroke v prodajo,

C. ker je Gvatemala izvorna, tranzitna ali namembna država za ženske in otroke iz Gvatemale in drugih držav Srednje Amerike, s katerimi se trguje za namene spolnega izkoriščanja ali izkoriščanja delovne sile,

D. ker se je število umorjenih žensk po uradnih poročilih v letu 2004 dvignilo na 527 in ker je bilo 81% med njimi žrtev strelnega orožja,

E. ker po odhodu misije OZN v Gvatemali (MINUGUA) in skoraj 10 let od podpisa mirovnih sporazumov še naprej obstajajo težave na področju človekovih pravic in pravic avtohtonih prebivalcev ter agrarni konflikti, z nasilnimi izgoni, pri katerih je več ljudi izgubilo življenje, številni drugi pa so bili ranjeni,

F. ker ni napredka v zvezi z nekaznovanjem in organi oblasti še niso podprli sporazuma o ustanovitvi komisije za preiskavo ilegalnih skupin in tajnih varnostnih organizacij (CICIACS),

G. ker so uradno osebje in člani nadzornih državnih organov še naprej žrtve umorov in ker je bilo po zadnjih podatkih od januarja do maja 2005 kar 76 napadov na borce za človekove pravice, skupno število takšnih napadov ali groženj tem borcem pa v prvem letu sedanjega zakonodajnega obdobja znaša 122,

H. ker dokumentacija Komisije za pripravo strateškega dokumenta za Gvatemalo za obdobje od 2007 do 2013 kaže, da 56 odstotkov prebivalcev živi v revščini in 22 % v skrajni revščini, tri četrtine teh pa sestavljajo avtohtoni prebivalci,

1. Obsoja trgovanje z otroki, obstoj mreže organiziranega kriminala z mednarodnimi povezavami, ki se ukvarja z ugrabitvami otrok, poneverbe dokumentov, spreminjanje javnih registrov, delovanje skrivnih "jasli", kakor tudi kršitve v zvezi z dokumenti, ki potrjujejo posvojitve; obsoja tudi porast števila mednarodnih agencij za posvojitve, ki ponujajo otroke v prodajo;

2. poudarja, da bi morali o posvojitvah odločati zgolj vladni organi in neprofitne organizacije;

3. poziva Gvatemalo, naj sprejme posebno zakonodajo o posvojitvah, uporablja Haaško konvencijo o mednarodnih posvojitvah in sprejme vse potrebne ukrepe, da prepreči dobičkarstvo na podlagi mednarodnih posvojitev;

4. poziva urad javnega tožilca, naj uvede kazenske postopke proti kriminalnim mrežam, ki trgujejo z otroki;

5. poziva k izdelavi globalnega načrta prednostnih nalog v zvezi z otroki in mladostniki v Latinski Ameriki, ki bo v skladu z merili UNICEF;

6. poziva gvatemalsko vlado, naj ukrene vse potrebno za zagotovitev, da morilci žensk ne bodo več ostali nekaznovani, in naj se aktivno zavzema za spoštovanje pravic žensk;

7. poziva gvatemalsko vlado, naj podpre dejavnosti službe zastopnika človekovih pravic, prizna upravičenost dela zagovornikov človekovih pravic in zagotovi njihovo zaščito ter razišče nedavne primere napadov na sedeže socialnih organizacij;

8. pozdravlja izjave predsednika Bergerja v zvezi z odpravo smrtne kazni in opominja, da je trenutno na to kazen obsojenih 35 oseb, ter poziva gvatemalski kongres, naj izvede vse potrebne reforme za izključitev smrtne kazni iz gvatemalskega pravnega reda; poziva k sprejemu ukrepov proti linčanju;

9. pozdravlja pobudo gvatemalske vlade pri podpori ustanovitvi službe visokega komisarja OZN za človekove pravice in čestita vladi ter kongresu za ratifikacijo ustrezne konvencije;

10. poziva vse organe oblasti k čim tesnejšemu sodelovanju s to službo, da bo lahko v celoti izvedla svojo nalogo opazovalke in svetovalke; poziva Komisijo, naj zagotovi ekonomsko in politično podporo, da bo služba lažje v celoti izvedla svoja pooblastila;

11. ponavlja svoje priporočilo Komisiji iz resolucije z dne 10. aprila 2003, da bi morala prihodnja strategija EU za Gvatemalo za obdobje od 2007 do 2013 vsebovati socialno kohezijo, pravico do hrane, razvoj podeželja in reformo posesti in rabe zemljišč kot prednostnih nalog prihodnje politike sodelovanja EU; ta politika mora poudarjati tudi odpravo nezakonitih posvojitev, odločno podporo človekovim pravicam, ukinitev nekaznovanja, spoštovanje avtohtonih prebivalcev in zaščito ter podporo pravic žensk in pravic otrok;

12. naroči svojemu predsedniku, naj to resolucijo posreduje Svetu, Komisiji, generalnemu sekretarju Združenih narodov in visoki komisarki Združenih narodov za človekove pravice ter gvatemalski vladi in parlamentu.

[1] UL C 64 E, 12.3.2004, str. 609.

--------------------------------------------------